钦定古今图书集成/理学汇编/文学典/第156卷 > 《徐师曾文体明辩》 > 《铭论》汉·蔡邕
## 钦定古今图书集成/理学汇编/文学典/第156卷 > 《徐师曾文体明辩》 > 《铭论》汉·蔡邕

春秋之论铭也，曰“天子令德，诸侯言时，计功，大夫称
伐。”昔肃慎纳贡，铭之楛矢，所谓天子令德者也。若黄
帝有《巾几》之法，孔甲有《盘盂》之诫，殷汤有《甘誓》之勒，
冕鼎有《丕显》之铭。武王践祚，咨于太师，作席几楹杖
之铭，十有八章。周庙金人，鍼口以慎，亦所以劝导人
主，勗于令德者也。吕尚作周太师，封于齐，其功铭于
昆吾之冶，获宝鼎于美阳，仲山甫有补衮阙，诚百辟
之功，《周礼·司勋》：“凡有大功者铭之太常”，所谓诸侯言
时计功者也。有宋大夫正考父，三命滋益恭而莫侮。
卫孔悝之祖庄叔，随难汉阳，左右献公，卫国赖之，皆
铭乎鼎。晋魏颗获杜回于辅氏，铭功于景钟，所谓大
夫称伐者也。钟鼎礼乐之器，昭德纪功，以示子孙，物
不朽者，莫不朽于金石故也。近世以来，咸铭之于碑。